Nog ŉ kattebak-moord in KrugersdorpKevin en Kezia Mc Alpine. Foto: Facebook Die jong man van Krugersdorp wie se liggaam Donderdagaand in die kattebak van sy motor gevind is, sou binnekort pa geword het. Gert Jonker, voorsitter van die Krugersdorp-gemeenskapspolisiëringsforum, het gesê hulle het Donderdag omstreeks 21:00 ŉ oproep op die radioveiligheidsnetwerk ontvang van ŉ bekommerde familielid nadat Kevin Mc Alpine (29) nog nie by die huis was nie nadat hy glo ŉ kliënt sou ontmoet. Mc Alpine het as ŉ versekeringsmakelaar gewerk. “Ons het onmiddellik ons taakspan van nagenoeg 250 gemeenskapspatrolleerders geaktiveer met ŉ beskrywing van die motor. Die motor is binne 15 minute opgespoor en die polisie is in kennis gestel.” Mc Alpine se motor is in die Wentworth Park-omgewing gevind. Volgens Jonker het Mc Alpine se pa intussen ook op die toneel opgedaag voordat sy seun se liggaam in die kattebak van die motor gevind is. “Die nooddienste is ontbied sowel as traumaberaders vir die slagoffer se pa en ander familielede.” Mc Alpine en sy vrou, Kezia, is in Mei verlede jaar getroud en hul eersteling word in Augustus verwag. Mc Alpine is vermoedelik met ŉ stomp voorwerp doodgeslaan. Volgens Jonker is dit die tweede soortgelyke voorval in twee weke. Maroela Media het vroeër berig dat die liggaam van Anthony Schofield (67) op 10 Mei in die kattebak van sy motor in Premierstraat in Krugersdorp-Noord gevind is. Schofield het glo ook as ŉ versekeringsmakelaar gewerk. “Ons doen ŉ beroep op die polisie om aan te dui of hulle leidrade in hierdie saak het sodat daar ŉ deurbraak gemaak en iemand in hegtenis geneem kan word,” het Jonker gesê. Lucky Matome, woordvoerder van die polisie, het die voorval bevestig en gesê die moontlikheid word ondersoek dat die voorvalle met mekaar verband hou. Matome het ook bevestig dat die polisie na twee verdagtes op soek is in verband met die jongste voorval.